Ministrul Justiţiei, Tudorel Toader, a declarat, luni dimineaţă, despre respingerea cererii de extrădare a lui Sebastian Ghiţă, că trebuie văzut ce anume au evocat judecătorii şi dacă sunt chestiuni de procedură. „Vedem, analizăm, tragem concluzii”, a spus Toader.

Foto: INQUAM_Octav Ganea

Ministrul Justiţiei, Tudorel Toader, a fost întrebat, luni dimineaţă, despre respingerea cererii de extrădare a lui Sebastian Ghiţă şi a spus că aşteaptă motivarea, scrie News.ro.

”Să vedem ce anume au evocat judecătorii, să vedem dacă este o chestiune de procedură şi în ce constă. Până urmă, că-i stat membru sau nemembru, trebuiesc respectate standardele de protecţie a drepturilor, a libertăţilor. Vedem, analizăm, tragem concluzii”, a spus Toader.

Acesta a reefuzat să comenteze dacă respingerea are legătură cu anchetele pornite la sediul structurii care a instrumentat dosarele lui Sebastian Ghiţă.

Curtea Supremă a Serbiei a respins vineri solicitarea Ministerului român al Justiţiei privind extrădarea lui Sebastian Ghiţă, a anunţat presa sârbă, care preciza că în acest caz decizia finală revine Curţii de Apel.

Curtea a anunţat într-o declaraţie că Ministerul de Interne sârb i-a acordat lui Ghiţă azil, considerând că acesta este persecutat din raţiuni politice.

Din aceste considerente, instanţa nu a putut decât să respingă cererea de extrădare.

Cazul a fost transmis Curţii de Apel, căreia îi aparţine decizia finală în acest caz.

Sebastian Ghiţă a plecat din ţară în noaptea de 19 spre 20 decembrie 2016 şi a fost prins la Belgrad în 14 aprilie 2017. Ghiţă avea permis de conducere şi buletin de Slovenia şi era împreună cu fratele său în momentul capturării.

Fostul deputat PSD a fost arestat de autorităţile sârbe timp de două luni pentru posesie de documente falsificate şi a fost eliberat pe cauţiune.

În 7 iunie, ministrul Justiţiei, Tudorel Toader, declara că statul român se află în procedură de extrădare în cazurile Sebastian Ghiţă şi Elena Udrea, în cazul lui Ghiţă fiind făcută cererea de extrădare transmise completările solicitate de Serbia.